**Doi fraţi cuminţi**

*Elena Farago*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi suntem doi fraţi, în casă

Şi nu ne certăm deloc,

Şi suntem tăcuţi la masă,

Şi cuminţi în orice loc.

Avem hamuri, cerc şi minge,

Când pe-afară ne jucăm,

Iar când plouă, ori când ninge,

Liniştiţi în casă stăm.

Şi cu jucării frumoase

Ne jucăm tot amândoi,

Pe când mama noastră coase,

Ori citeşte, lângă noi.

Mama noastră ne vorbeşte

Şi ne mângâie duios,

Iară seara ne citeşte

Ori ne spune-un basm frumos.

Şi ne-nvaţă lucruri multe,

Şi frumoase, stând cu noi,

Şi îi place să ne-asculte

Când vorbim noi amândoi…

Şi în gândul nostru-ntruna

Auzim povaţa ei:

– Fiţi cuminţi întotdeauna

Şi fiţi buni, copiii mei!